Limbažu novada DOME

Reģ. Nr. 90009114631; Rīgas iela 16, Limbaži, Limbažu novads LV-4001;

E-pasts pasts@limbazunovads.lv; tālrunis 64023003

**APSTIPRINĀTS**

ar Limbažu novada domes

22.05.2025. sēdes lēmumu Nr.319

(protokols Nr.7, 4.)

**Limbažu novada Pašvaldības policijas**

**NOLIKUMS**

*Izdots saskaņā ar*

*Valsts pārvaldes iekārtas likuma 28. pantu*

1. **Vispārīgie noteikumi**
2. Limbažu novada Pašvaldības policija (turpmāk – Pašvaldības policija) ir Limbažu novada pašvaldības domes (turpmāk – Dome) izveidota pastarpinātās pārvaldes iestāde, kas atrodas izpilddirektora pakļautībā un īsteno Pašvaldību likumā noteikto pašvaldības autonomo funkciju – sabiedriskās kārtības un drošības nodrošināšanu Limbažu novada administratīvajā teritorijā.
3. Pašvaldības policija nav nodokļu maksātāja. Finanšu līdzekļu grāmatvedības uzskaiti un kontroli nodrošina Limbažu novada pašvaldības Centrālā pārvalde.
4. Pašvaldības policija iekšējā un ārējā sarakstē izmanto Pašvaldības apstiprinātu parauga veidlapu.
5. Pašvaldības policijas adrese ir Mūru iela 17, Limbaži, Limbažu novads, LV-4001.
6. **Pašvaldības policijas tiesības un pienākumi**
7. Pašvaldības policijas pienākumi attiecīgajā administratīvajā teritorijā ir noteikti likuma “Par policiju” 19. panta otrajā un ceturtajā daļā.
8. Pašvaldības policijas darbiniekam savas kompetences ietvaros ir visas likuma “Par policiju” 12. panta pirmās daļas 1.—6., 8.—12., 14.1, 14.3, 15., 17., 20., 21., 24., 26.—28., 31., 32. un 34. punktā minētās tiesības, tiesības likuma “Par policiju” 13. pantā noteiktajā kārtībā, iestājoties likuma “Par policiju” 13. panta pirmajā daļā minētajiem apstākļiem, lietot fizisku spēku, speciālos cīņas paņēmienus, speciālos līdzekļus, kā arī ievietot personas pagaidu turēšanas telpās un šim nolūkam paredzētajos transportlīdzekļos, bet izņēmuma gadījumā, ja ir liels aizturēto personu skaits, arī uz laiku norobežotās pagaidu turēšanas vietās. Pildot likuma “Par policiju” 19. panta otrās daļas 6. punktā minēto pienākumu, pašvaldības policijas darbiniekam ir arī likuma “Par policiju” 12. panta pirmās daļas 13.1 un 16. punktā minētās tiesības, kā arī tiesības pieņemt policijas lēmumu par nošķiršanu.
9. Papildus ārējos normatīvajos aktos noteiktajai kompetencei Pašvaldības policija veic nolietota transportlīdzekļa atzīšanu par atmestu un atmesta transportlīdzekļa nodošanu apstrādes uzņēmumam.
10. **Pašvaldības policijas struktūra, personālsastāvs un darba organizācija**
11. Pašvaldības policijas amatu skaits tiek noteikts un apstiprināts ar Domes lēmumu.
12. Pašvaldības policiju vada tās priekšnieks, kurš ir tieši pakļauts Pašvaldības izpilddirektoram.
13. Pašvaldības policijas priekšnieku amatā ieceļ un no amata atbrīvo Dome normatīvajos aktos noteiktajā kārtībā. Priekšnieka amata pienākumus un atbildību nosaka izpilddirektors, noslēdzot darba līgumu un apstiprinot amata aprakstu.
14. Pašvaldības policijas priekšnieks, nodrošinot iestādes vadību, patstāvīgi izdod iekšējos normatīvos aktus, rīkojumus un dod uzdevumus, izsniedz pilnvaras un slēdz līgumus Pašvaldības policijas darbības nodrošināšanai. Pašvaldības policijas struktūru veido Pašvaldības policijas priekšnieks.
15. Pašvaldības policijas darbiniekus (turpmāk kopā saukti – darbinieki) pieņem darbā un atbrīvo no darba Pašvaldības policijas priekšnieks. Darbinieki darbojas savas kompetences ietvaros saskaņā ar normatīvajiem aktiem, Pašvaldības policijas nolikumu, atbilstoši attiecīgā darbinieka darba līgumam un apstiprinātā amata apraksta nosacījumiem.
16. Pašvaldības policijas darbinieki, likumā “Par policiju” noteiktos tiešos pienākumus un funkcijas pilda Pašvaldības policijas vienotajā formas tērpā, kas atbilst normatīvajos aktos noteiktajām Latvijas pašvaldību policijas formas tērpa pamatprasībām, kurā var būt rūpnieciski iestrādātas vai piestiprinātas uzšuves un atšķirības zīmes, kas ietver šādu informāciju:
	1. personas identitātes pazīmes vai datus (vārda iniciālis un uzvārds vai darbinieka identifikācijas numurs);
	2. piederību Latvijas pašvaldību policijai (uzraksts “PAŠVALDĪBAS POLICIJA”. Atļauts lietot arī uzšuves (zīmotnes) ar uzrakstu “LATVIJA” vai emblēmu ar Latvijas valsts karoga krāsām);
	3. atšķirības zīmes, kas norāda piederību Pašvaldības policijai un Limbažu novadam (iestādes emblēmā vai zīmotnē uzraksts “LIMBAŽU NOVADA PAŠVALDĪBAS POLICIJA” vai ”PAŠVALDĪBAS POLICIJA”. Pašvaldības policijas emblēmās, zīmotnēs vai uzšuvēs tiek lietots Limbažu novada ģerbonis).
17. Pašvaldības policijas darbinieka apliecība, formas tērps un pienākumu pildīšanai nepieciešamais nodrošinājums Pašvaldības policijas darbiniekiem tiek izsniegts bez maksas. Pašvaldības policijas darbinieks, izbeidzot darba tiesiskās attiecības, Pašvaldības policijas darbinieka apliecību, formas tērpu un darba pienākumu pildīšanai izsniegto materiāli tehnisko nodrošinājumu nodod Pašvaldības policijas priekšniekam vai tā pilnvarotai personai.
18. Pašvaldības policijas darbiniekam, pildot amata pienākumus, ir klāt amata apliecība, kuru izsniedz Pašvaldības policijas priekšnieks.
	1. Darbinieka amata apliecības priekšpusē ir šāda informācija:
		1. Limbažu novada pašvaldības policijas ģerbonis;
		2. iestādes nosaukums „Limbažu novada Pašvaldības policija”;
		3. dokumenta nosaukums – „APLIECĪBA”;
		4. amata apliecības numurs;
		5. ziņas par amata apliecības lietotāju:
			1. darbinieka vārds un uzvārds;
			2. darbinieka amata nosaukums;
			3. darbinieka fotogrāfija formas tērpā;
		6. amata apliecības izdošanas datums;
		7. amata apliecības derīguma termiņa beigu datums.
	2. Amata apliecības otrā pusē ir šāda informācija:
		1. iestādes nosaukums latviešu un angļu valodā „Limbažu novada pašvaldības policija”/ „Municipal police of Limbaži region”;
		2. amata apliecības priekšpusē minētās informācijas atšifrējums latviešu un angļu valodā;
		3. hologramma ar pašvaldības policijas ģerboņa attēlu un uzrakstu „Limbažu novada pašvaldības policija”;
		4. apliecības lietošanas informatīvais teksts – „Šo apliecību drīkst izmantot tikai apliecības lietotājs, kura vārds un uzvārds ir norādīts apliecības otrā pusē”;
		5. atzīme par šaujamieroča nēsāšanas tiesībām.
19. **Pašvaldības policijas manta un finanšu līdzekļi**
20. Pašvaldības policijas manta ir Pašvaldības īpašumā esošā nekustama un kustama manta, kas nodota Pašvaldības policijas valdījumā.
21. Pašvaldības policijas uzdevumu veikšanai nepieciešamo finanšu līdzekļu apmēru nosaka Dome ikgadējā budžetā.
22. **Pašvaldības policijas maksas pakalpojumi**
23. Pašvaldības policija ir tiesīga sniegt fiziskām un juridiskām personām normatīvajos aktos noteiktos maksas pakalpojumus.
24. Maksas pakalpojumu izcenojumus apstiprina Dome un tie nevar pārsniegt Pašvaldības policijas izdevumus, kuri saistīti ar šo pakalpojumu sniegšanu.
25. Pašvaldības policija sniedz maksas pakalpojumus fiziskām un juridiskām personām gadījumos, ja Pašvaldības policijai ir maksas pakalpojuma nodrošināšanai nepieciešamie resursi un attiecīgā pakalpojuma sniegšana neapgrūtina Pašvaldības policijas funkciju un uzdevumu izpildi.
26. **Pašvaldības policijas darbinieka atbildība**
27. Katrs Pašvaldības policijas darbinieks ir atbildīgs par:
	1. amata pienākumu un darba uzdevumu savlaicīgu, precīzu un godprātīgu izpildi, kā arī par uzticēto darba priekšmetu un līdzekļu saglabāšanu un izmantošanu atbilstoši to lietošanas noteikumiem;
	2. iegūtās informācijas konfidencialitātes nodrošināšanu un fizisko personu datu aizsardzības principu ievērošanu atbilstoši spēkā esošajiem normatīvajiem aktiem.
28. Sūdzības par Pašvaldības policijas darbinieka rīcību, kā arī informāciju par Pašvaldības policijas darbinieka iespējamiem pārkāpumiem, izskata un pārbauda Pašvaldības policijas priekšnieks.
29. **Pašvaldības policijas darbības tiesiskuma nodrošināšana**
30. Pašvaldības policijas amatpersonas pieņemtā lēmuma iepriekšējo pārbaudi veic hierarhiski augstāka vai cita Pašvaldības policijas priekšnieka norīkota amatpersona.
31. Pieņemtā lēmuma pēcpārbaudi veic hierarhiski augstāka amatpersona vai cita Pašvaldības policijas priekšnieka norīkota amatpersona.
32. Administratīvā pārkāpuma lietās Pašvaldības policijas amatpersonas pieņemtos lēmumus var pārsūdzēt Pašvaldības policijas priekšniekam, savukārt priekšnieka lēmumus – tiesā.
33. Pašvaldības policijas darbinieka un amatpersonas faktisko rīcību un izdoto sākotnējo administratīvo aktu privātpersona var apstrīdēt Pašvaldības policijas priekšniekam.
34. Pašvaldības policijas priekšnieka lēmumu par faktisko rīcību un lēmumu par apstrīdēto administratīvo aktu privātpersona var pārsūdzēt tiesā.
35. Šajā nolikumā neatrunātos jautājumus Pašvaldības policija risina normatīvo aktu noteiktā kārtībā, kā arī saskaņā ar Domes lēmumiem un Pašvaldības izpilddirektora rīkojumiem.
36. **Noslēguma jautājumi**
37. Nolikums stājas spēkā pēc apstiprināšanas Domes sēdē.
38. Ar šī nolikuma spēkā stāšanos spēku zaudē Limbažu novada pašvaldības domes 2021. gada 28. oktobra nolikums „Limbažu novada Pašvaldības policijas nolikums” (protokols Nr.8, 77.§).

Limbažu novada pašvaldības

Domes priekšsēdētājs D. Straubergs

ŠIS DOKUMENTS IR PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU